O‘ZGALAR PARVARIShIGA MUHTOJ YoLG‘IZ FUQAROLARGA UYDA IJTIMOIY YoRDAM KO‘RSATISh HAQIDAGI NIZOMNI TASDIQLASh TO‘G‘RISIDA

“O‘zbekiston Respublikasida nogironlarni ijtimoiy himoya qilish to‘g‘risida”gi O‘zbekiston Respublikasi Qonuni (O‘zbekiston Respublikasi qonun hujjatlari to‘plami, 2008-y., 29-30-son, 277-modda), O‘zbekiston Respublikasi Prezidentining 2007-yil 19-martdagi PF-3864-son “Aholini ijtimoiy himoya qilish tizimini yanada takomillashtirish va mustahkamlashga oid chora-tadbirlari to‘g‘risida”gi Farmoni (O‘zbekiston Respublikasi qonun hujjatlari to‘plami, 2007-y., 12-son, 105-modda), O‘zbekiston Respublikasi Prezidentining 2009-yil 30-dekabrdagi PQ-1251-son “O‘zbekiston Respublikasi Mehnat va aholini ijtimoiy muhofaza qilish vazirligi tuzilmasini takomillashtirish chora-tadbirlari to‘g‘risida”gi (O‘zbekiston Respublikasi qonun hujjatlari to‘plami, 2009-y., 52-son, 562-modda) va 2011-yil 30-maydagi PQ-1542–son “2011-2015-yillarda yolg‘iz keksalar, pensioner va nogironlarni ijtimoiy himoya qilishni yanada kuchaytirish bo‘yicha qo‘shimcha chora-tadbirlar to‘g‘risida”gi (O‘zbekiston Respublikasi qonun hujjatlari to‘plami, 2011-y., 22-23 son, 229-modda) qarorlari, shuningdek, o‘zgalar parvarishiga muhtoj yolg‘iz fuqarolarga uyda ijtimoiy yordam ko‘rsatishga doir amalga oshirilayotgan ishlarning sifatini oshirish va takomillashtirish maqsadida buyuraman: 
 1. O‘zgalar parvarishiga muhtoj yolg‘iz fuqarolarga uyda ijtimoiy yordam ko‘rsatish to‘g‘risidagi nizom ilovaga muvofiq tasdiqlansin. 
 2. Mazkur buyruq O‘zbekiston Respublikasi Adliya vazirligida davlat ro‘yxatidan o‘tkazilgan kundan boshlab o‘n kun o‘tgandan keyin kuchga kiradi.
 Mazkur Nizom “O‘zbekiston Respublikasida nogironlarni ijtimoiy himoya qilish to‘g‘risida”gi O‘zbekiston Respublikasi Qonuni (O‘zbekiston Respublikasi qonun hujjatlari to‘plami, 2008-y., 29-30-son, 277-modda), O‘zbekiston Respublikasi Prezidentining 2007-yil 19-martdagi PF-3864-son “Aholini ijtimoiy himoya qilish tizimini yanada takomillashtirish va mustahkamlashga oid chora-tadbirlari to‘g‘risida”gi Farmoni (O‘zbekiston Respublikasi qonun hujjatlari to‘plami, 2007-y., 12-son, 105-modda), O‘zbekiston Respublikasi Prezidentining 2009-yil 30-dekabrdagi PQ-1251-son “O‘zbekiston Respublikasi Mehnat va aholini ijtimoiy muhofaza qilish vazirligi tuzilmasini takomillashtirish chora-tadbirlari to‘g‘risida”gi (O‘zbekiston Respublikasi qonun hujjatlari to‘plami, 2009-y., 52-son, 562-modda) va 2011-yil 30-maydagi PQ-1542–son “2011-2015-yillarda yolg‘iz keksalar, pensioner va nogironlarni ijtimoiy himoya qilishni yanada kuchaytirish bo‘yicha qo‘shimcha chora-tadbirlar to‘g‘risida”gi qarorlariga (O‘zbekiston Respublikasi qonun hujjatlari to‘plami, 2011-y., 22-23 son, 229-modda) muvofiq o‘zgalar parvarishiga muhtoj yolg‘iz fuqarolarga uyda ijtimoiy yordam ko‘rsatishni amalga oshirish tartibini belgilaydi. 
 1. Yolg‘iz qariyalar va mehnatga layoqatsiz fuqarolarga uyda ijtimoiy yordam ko‘rsatish xizmati (keyingi o‘rinlarda — ijtimoiy yordam ko‘rsatish xizmati) uyda o‘zgalar parvarishiga muhtoj yolg‘iz fuqarolarga uyda xizmat ko‘rsatish uchun tashkil qilinadi.
 2. Ijtimoiy yordam ko‘rsatish xizmati yolg‘iz fuqarolarga xizmat ko‘rsatuvchi ijtimoiy xodimlardan (keyingi o‘rinlarda – ijtimoiy xodimlar) tashkil topadi va tuman (shahar) Bandlikka ko‘maklashish va aholini ijtimoiy muhofaza qilish markazlari tarkibiy tuzilmasi hisoblanadi.
 3. Ijtimoiy yordam ko‘rsatish xizmatining asosiy vazifalari quyidagilardan iborat: 
 fuqarolarning o‘zini o‘zi boshqarish va sog‘liqni saqlash organlari bilan birgalikda uyida o‘zgalar parvarishiga muhtoj, yolg‘iz fuqarolarni aniqlash va hisobini yuritish; 
 yolg‘iz fuqarolarga homiylik yordamlarini ko‘rsatish maqsadida ularning ilgari ishlagan mehnat jamoalari, jamoat birlashmalari va fuqarolarning o‘zini o‘zi boshqarish organlari bilan aloqalarini olib borish; 
 internat-uylariga joylashtirish uchun ko‘maklashish; 
 yolg‘iz fuqarolarga bevosita ijtimoiy xodimlar tomonidan quyidagi ijtimoiy xizmatlarni ko‘rsatish:
 zarur oziq-ovqat, sanoat mahsulotlari va dori-darmonlarni uyga yetkazib berish; 
 uy-joy ashyolari va kiyim-kechaklarni yuvish, kimyoviy tozalashga topshirish, ta’mirlash va ularni yetkazib berish; 
 zarur tibbiy yordam ko‘rsatish ishlarida, uy-joyni tozalashda, xonadon ichidagi santexnik jihozlarni ta’mirlashda ko‘maklashish; 
 qarindosh va do‘stlar bilan yozishmalar olib borish bilan bog‘liq iltimoslar va boshqa turdagi bir martalik topshiriqlarni bajarish. 
 4. Tuman (shahar) Bandlikka ko‘maklashish va aholini ijtimoiy muhofaza qilish markazlari: 
 yolg‘iz fuqarolarga uyda ijtimoiy xizmat ko‘rsatish ishlari bo‘yicha har haftalik monitoring olib boradi va ijtimoiy xodimlarining xizmat ko‘rsatish faoliyatiga baho beradi;
 yolg‘iz fuqarolarga uyda ijtimoiy xizmat ko‘rsatish bo‘yicha har chorak yakunida tegishliligi bo‘yicha Qoraqalpog‘iston Respublikasi mehnat va aholini ijtimoiy muhofaza qilish vazirligiga, viloyatlar va Toshkent shahar mehnat va aholini ijtimoiy muhofaza qilish bosh boshqarmalariga, ular esa o‘z navbatida O‘zbekiston Respublikasi Mehnat va aholini ijtimoiy muhofaza qilish vazirligiga ma’lumot taqdim etib boradi.
 5. Yolg‘iz fuqarolarning quyidagi toifalari uyda xizmat ko‘rsatish uchun qabul qilinadi:
 sog‘lig‘iga ko‘ra o‘zgalar parvarishiga muhtoj, farzandlari (jumladan farzandlikka olingan bolalar) va yaqin qarindoshlari bilan birga yashamaydigan pensiya yoshidagi (erkaklar 60 yosh va undan yuqori, ayollar 55 yosh va undan yuqori) shaxslar, I va II-guruh nogironlari, keksa yoki I va II-guruh nogironi bo‘lgan er-xotinlar;
 o‘zgalar parvarishiga muhtoj, voyaga etmagan yoxud I va II-guruh nogiron farzandlari bilan birga yashaydigan pensiya yoshidagi (erkaklar 60 yosh va undan yuqori, ayollar 55 yosh va undan yuqori) shaxslar, I va II-guruh nogironlari, keksa yoki I va II-guruh nogironi bo‘lgan er-xotinlar; 
 o‘zgalar parvarishiga muhtoj, farzandlari jazo muddatini o‘tayotgan yoki uzoq muddatli davolanishda bo‘lgan (ruhiy, sil va boshqa kasalliklar) davri mobaynida pensiya yoshidagi (erkaklar 60 yosh va undan yuqori, ayollar 55 yosh va undan yuqori) shaxslar, I va II-guruh nogironlari, keksa yoki I va II-guruh nogironi bo‘lgan er-xotinlar;
 farzandlari (jumladan farzandlikka olingan bolalar) va yaqin qarindoshlari hamda homiylari yoki vasiylari bo‘lmagan va qonunchilikka asosan bepul eng zarur mollarni olish imtiyozidan foydalanayotgan o‘zgalar parvarishiga muhtoj yolg‘iz pensionerlar.
 6. Yuqumli hamda ruhiy kasalliklarga chalingan shaxslar uyda ijtimoiy xizmat ko‘rsatish uchun qabul qilinmaydi.
 7. 1941 — 1945-yillardagi urush qatnashchilari va nogironlari hamda ularga tenglashtirilgan shaxslar, halok bo‘lgan harbiy xizmatchilarning oila a’zolari, front ortida xizmat qilgan shaxslar uyda ijtimoiy xizmat ko‘rsatishga birinchi navbatda qabul qilinadi. 
 8. Mazkur Nizomning 5-bandida ko‘rsatilgan yolg‘iz fuqarolarning shaxsiy ro‘yxatlari tuman (shahar) Bandlikka ko‘maklashish va aholini ijtimoiy muhofaza qilish markazlari tomonidan fuqarolarning o‘zini-o‘zi boshqarish organlari ishtirokida aniqlanib ro‘yxatga olinadi va tuman (shahar) hokimlari tomonidan tasdiqlanadi. 
 9. Uyda ijtimoiy xizmat ko‘rsatishga qabul qilish quyidagi hujjatlar asosida amalga oshiriladi: 
 fuqaroning shaxsiy arizasi; 
 fuqaroning yolg‘iz yashayotganligini tasdiqlovchi fuqarolarning o‘zini o‘zi boshqarish organi tomonidan berilgan ma’lumotnoma; 
 tibbiy muassasaning (yolg‘iz fuqaroning yashash joyidagi poliklinikalar, shifokorlar maslahat komissiyasi (ShMK), qishloq vrachlik punktlari (QVP) xulosalari yoki tibbiy-mehnat ekspert komissiyasining (TMEK) o‘zgalar parvarishiga muhtojligi to‘g‘risidagi xulosasi; 
 fuqarolarning o‘zini o‘zi boshqarish organlari bilan birgalikda o‘tkazilgan yolg‘iz fuqarolarning uy-joy maishiy sharoitlarini o‘rganish dalolatnomasi. 
 10. Tuman (shahar) Bandlikka ko‘maklashish va aholini ijtimoiy muhofaza qilish markazlari uyda ijtimoiy xizmat ko‘rsatishga qabul qilingan har bir yolg‘iz fuqaroga shaxsiy hujjatlar yig‘majildini yuritadi va unda mazkur Nizomning 9-bandida ko‘rsatilgan hujjatlardan tashqari pasport nusxasi, agarda u nogiron bo‘lsa, tibbiy-mehnat ekspert komissiyasining (TMEK) ma’lumotnomasi bo‘lishi lozim.
 11. Yolg‘iz fuqaroning arizasiga asosan yoki uni internat-uylariga, shifoxonaga joylashtirilganda, vafot etganda va boshqa hollarda xizmat ko‘rsatishdan chiqariladi. 
 12. O‘zgalar parvarishiga muhtoj yolg‘iz fuqarolarga uyda ijtimoiy xizmat ko‘rsatish ijtimoiy xodimlar tomonidan amalga oshiriladi. 
 13. Ijtimoiy xodimlarning faoliyat chegarasi tuman (shahar) Bandlikka ko‘maklashish va aholini ijtimoiy muhofaza qilish markazlari tomonidan aniqlanadi. 
 14. Ijtimoiy xodimlar o‘z ishlarini yolg‘iz fuqarolarning xohishlarini inobatga olgan holda tuzilgan va tuman (shahar) Bandlikka ko‘maklashish va aholini ijtimoiy muhofaza qilish markazi direktori tomonidan tasdiqlangan jadval (reja) asosida tashkil etadi. 
 15. Ijtimoiy xodim lavozimi ijtimoiy yordam ko‘rsatish xizmatining shtat jadvalida 1 ta lavozim:
 qishloq joylarida 6-8 nafar yolg‘iz fuqaroga; 
 shahar joylarida 8-10 nafar yolg‘iz fuqaroga xizmat ko‘rsatish hisobida belgilanadi.
 16. Ijtimoiy xodimlarning shtatdagi soni tuman (shahar)da o‘zgalar parvarishiga muhtoj va ijtimoiy yordam ko‘rsatish xizmati tomonidan xizmat ko‘rsatiladigan yolg‘iz fuqarolar sonidan kelib chiqqan holda mazkur Nizomning 5-bandiga muvofiq belgilanadi.
 17. Ijtimoiy xodimlar maxsus xo‘jalik sumkalari (bir yilga bitta sumka), xalat (bir yilga bitta xalat) hamda xonalarni tozalash uchun inventar bilan ta’minlanadi. 
 18. Ijtimoiy xodimlarning lavozim-maoshlari ijtimoiy ta’minot xodimlari uchun o‘rnatilgan tartibda tasdiqlangan mehnatga haq to‘lash tarif setkasiga muvofiq belgilanadi. 
 19. Ijtimoiy xodimlarga yo‘l haqi uchun kompensatsiya to‘lovlari qonunchilikda belgilangan miqdorlarda joriy qilinadi.
 20. Ijtimoiy yordam ko‘rsatish xizmatining ta’minot xarajatlari o‘rnatilgan tartibda tasdiqlangan xarajatlar smetasiga muvofiq Qoraqalpog‘iston Respublikasi va mahalliy budjet mablag‘lari hisobidan ijtimoiy ta’minotga ajratilgan mablag‘lar doirasida amalga oshiriladi. 
 21. Smeta xarajatlarida ijtimoiy yordam ko‘rsatish xizmati faoliyatini amalga oshirish uchun ish haqi va unga tenglashtirilgan to‘lovlar, mazkur Nizomning 17-bandida ko‘rsatilgan kanselyariya jihozlari va boshqa inventarlarga bo‘lgan ish beruvchilarning ajratmalari hamda o‘zgalar parvarishiga muhtoj yolg‘iz pensionerlar uchun qonunchilikda belgilangan tartibda va miqdorlarda eng zarur mollarni xarid qilish bilan bog‘liq xarajatlar ko‘zda tutiladi.
 24. Mazkur Nizom O‘zbekiston Respublikasi Moliya vazirligi va Sog‘liqni saqlash vazirligi bilan kelishilgan.